חוגי סיירות

חוגי הסיירוּת הם ארגוני נוער ישראליים המקנים מיומנויות סיור ומיומנויות אישיות אחרות. חלק מרכזי בפעילות הארגונים מוקדש להיכרות עם נופי ישראל באמצעות טיולים רגליים. הטיולים מתרחשים אחת לחודש-חודשיים כתלוי בגיל, בסופי השבוע ובחגים.
חוגי הסיירות הוקמו בשנת 1974 על ידי האגודה ע"ש אורי מימון, אך זמן קצר לאחר מכן חברו לחברה להגנת הטבע. בשנת 1997, פוצל הארגון בעקבות מחלוקות אידאולוגיות שונות ובעיות כלכליות, וכיום ישנם חוגי סיירות של "הקרן הקיימת לישראל" ע"ש אורי מימון וחוגי סיירות של "החברה להגנת הטבע".

חוגי הסיירות מיועדים לחניכים מכיתה ד' עד י"ב.

רקע
חוגי הסיירות הוקמו כמפעל הנצחה לזכר אורי מימון, שנפל במלחמת יום הכיפורים. מימון, יליד חיפה, היה בוגר בית הספר הריאלי וחניך תנועת הצופים. את שירותו הצבאי עשה בנח"ל המוצנח, היה חבר גרעין בקיבוץ חצרים ובתום שירותו התנדב בעיירת הפיתוח ירוחם כמדריך נוער. בהמשך, ובמקביל ללימודיו באוניברסיטה, עבד במשרד החינוך כרכז פעילות תרבותית בעיירות הפיתוח ומאוחר יותר שימש כעוזרו האישי של מנכ"ל משרד החינוך אלעד פלד.

בניגוד לתנועות נוער, בחוגי הסיירות ניתנת עצמאות כמעט מלאה לחניכים מגיל צעיר יחסית וחופש הפעולה שלהם בטיולים גדול מאוד. החניכים רוכשים מיומנות בהדלקת אש ובבישול מזון בשטח באופן עצמאי, בניווט ובשלל כישורי שדה אחרים. הדברים נלמדים באופן פעיל ובלתי אמצעי תוך כדי התנסות אישית וקבוצתית.

 הפילוג בין האגודה ע"ש אורי מיימון ובין החברה להגנת הטבע 
בקיץ 1997 החליטו ראשי חוגי הסיירות וראשי האגודה ע"ש אורי מימון לפרוש מן החברה להגנת הטבע.

חלק מאנשי חוגי הסיירות הביעו חוסר שביעות רצון מסדר העדיפויות, לטענתם, של "החברה להגנת הטבע" שהעדיפה מאבקים ירוקים על פני חינוך נוער לטובת מאבקיה הירוקים.

לעומת זאת, נטען שהפרישה מהחברה להגנת הטבע הייתה במסגרת מאבק בחברה כדי להחליש את ההתנגדות להפשרת שטחים ירוקים לבנייה. נטען גם שלצוות המדריכים והרכזים הובטחו תנאים טובים יותר ושכר גבוה יותר עם הפרישה, אך בפועל לא ניתן שכר גבוה יותר אלא אף נמוך במעט מן השכר ששילמה החברה להגנת הטבע.

בתחילה הפעילה האגודה את חוגיה באופן עצמאי אך לאחר כשנה עקב קשיים תקציבים נכנסה האגודה לשותפות עם הקק"ל ויצרו את חוגי סיירות של קק"ל, אשר היה מעוניין בארגון נוער משלו (באותה תקופה התקיים ארגון בשם "נוער קק"ל", אך תפוצתו הייתה קטנה למדי). שותפות זו עוררה תרעומת בקרב חלק מאנשי חוגי הסיירות, שכן הקק"ל לא נתפס כ"ארגון ירוק" ואפילו נחשב ככזה המזיק לסביבה.

 מטרות חוגי הסיירות 

 הנחלת אהבת הארץ והכרתה דרך טיולים.
 חינוך לשמירת טבע ואיכות הסביבה והכרה בצורך ההולך וגובר לשמור עליהם.
 הענקת כלים שיאפשרו לחניכים להפוך למטיילים עצמאיים.
 חינוך לציונות ולמעורבות בחברה הישראלית.
 הקניית כישורי חיים ויכולות בין-אישיות.
 סיוע בקליטת עולים.
 גיבוש חברתי בין חברי הקבוצה וקבלת השונה.

חוגי הסיירות, בדגש על חוגי הסיירות של החברה להגנת הטבע, מצהירים שהם פועלים למען שמירה על ערכי הטבע והנוף והדאגה לאיכות הסביבה.

מבנה החוגים

הפעילות בחוגים מיועדת לחניכים בכיתות ד' עד י"ב. בשכבות הצעירות, ד'-ט' הילדים חניכים. בשכבות הבוגרות (שכב"ג - י' עד יב') הילדים הופכים למדריכים ומדריכות. לכל קבוצה יש שם מיוחד שהם בוחרים לעצמה. החניכים נפגשים אחת לשבוע בקבוצות קטנות גילאיות, ופעם בחודש-חודשיים מטיילים כתלות בגיל הקבוצה. בטיולים ובמחנות מועברים תכנים שמטרתם הכרות עם אזור הטיול על המיוחד בו, כמו הגאולוגיה, הבוטניקה,

הזואולוגיה, האקולוגיה וההיסטוריה של האזור. כמו כן לומדים החניכים תכנים הקשורים למיומנויות סיירות כגון ניווט, מעבר מכשולים, שדאות, והישרדות.

מלבד פעולות עצמאיות של קבוצות חוגי סיירות לשמירה על הטבע כגון בניקיון חופים, חניכי חוגי הסיירות ובמיוחד הבוגרים יותר באים במגע עם הציבור הרחב בפעילות החוגים. בחלק גדול מההפנינגים לשמירה על הטבע שמארגנת החברה להגנת הטבע החניכים לוקחים חלק פעיל בארגון המקום, הפעלת פינות יצירה, הסברה ואף בישולי שדה.

חלק מהמדריכים בחוגים, ובייחוד אלה המדריכים קבוצות בוגרות יותר, הם מדריכים בוגרים (סטודנטים ברובם). (כך לדוגמה, לחלק ניכר מן המדריכים יש רקע בבוטניקה, זואולוגיה, גאולוגיה, הוראת דרך וכו', ורבים הם בוגרי יחידות-שדה בצה"ל). מסיבה זו אין החוגים מוכרים בתור תנועת נוער, הם אינם מקבלים כספים ממשלתיים אשר תנועות הנוער האחרות מקבלות, והעלות לפעולות ולטיולים יותר גבוהה.

חניכים בוגרים שסיימו את לימודיהם בתיכון יכולים לדחות בשנה את גיוסם לצבא ולהצטרף למסלולי המשך: שנת שירות או גרעינים המוצבים ביישובים שונים ברחבי הארץ ותורמים לקהילה בדרכים שונות: שיעורי טבע והעשרה בבתי ספר, עבודה עם אוכלוסיות בעלות צרכים מיוחדים ועוד, זאת בנוסף להדרכת קבוצות ילדים באופן הרגיל.

קישורים חיצוניים
 אתר חוגי הסיירות של החברה להגנת הטבע 
 אתר חוגי הסיירות של קק"ל ע"ש אורי מיימון 


קטגוריה:ישראל: ארגוני נוער
קטגוריה:סיירות
קטגוריה:החברה להגנת הטבע
קטגוריה:קרן קיימת לישראל
קטגוריה:ישראל: ארגונים להגנת הסביבה